Yli 100 000 euroa vuodessa tienaavat maksavat lähes kuusi miljardia euroa veroina ja maksuina.

Yli 100 000 euroa tienaavia oli Suomessa vuonna 2017 yhteensä 86 000. Heitä on siis noin kaksi prosenttia kaikista veronmaksajista. He maksoivat Verohallinnon tilastojen mukaan kuitenkin noin viidenneksen kaikista henkilöiltä kerätyistä suorista veroista.

Tämä rikkain kaksi prosenttia toki myös tienasi paljon: he saivat kaikista suomalaisten tuloista 12 prosenttia. Pääomatuloveroa he maksavat tuloistaan selvästi eniten, 1,5 miljardia euroa vuodessa, eli noin 55 prosenttia kaikesta tuloverosta. Ansiotuloverostakin he maksoivat peräti 38 prosenttia. Heiltä kerätty kokonaispotti suorina veroina ja maksuina on yli 5,8 miljardia.

Henkilöitä, joilla vuositulot jäävät alle 20 000 euron, on noin kaksi miljoonaa eli 42 prosenttia tulonsaajista. He saavat 14,8 prosenttia veronalaisista tuloista ja maksavat 6,1 prosenttia suorista veroista.

Aivan pienituloisimpien ihmisten verot koostuivat lähinnä kunnallisverosta ja sairausvakuutusmaksuista. He maksavat myös suhteellisesti melko paljon Yle-veroa. Yle-verosta alle 20 000 euroa vuodessa tienaavat maksoivat toissa vuonna 103 miljoonaa euroa eli 21 prosenttia kaikesta maksetusta Yle-verosta.

Ansiotuloveroa vähiten ansaitsevat eivät käytännössä maksa, mutta pääomatuloveroa heiltä kerättiin vuonna 2017 yhteensä 117 miljoonaa euroa eli 4,1 prosenttia koko pääomatuloverosta. Kunnallisveroista nämä alle 20 000 euroa ansaitsevat maksavat 7,7 prosenttia.

30 000–50 000 euroa vuodessa tienaavia on noin neljännes suomalaisista, eli 1,2 miljoonaa. He maksavat kaikista veroista 31 prosenttia. Kunnallisverosta heidän kakkunsa on suurempi, 38 prosenttia.

Runsaalla 500 000 ihmisellä tulot ovat 50 000–100 000 euroa. Heitä on siis noin 11 prosentilla kaikista suomalaisista. He maksoivat euromääräisesti suunnilleen saman verran veroja kuin edellinen tuloryhmä, eli 31 prosenttia.

Lue kaikki uutiset tuloista ja veroista täältä.

Lähde: Verohallinto. Jutun tiedot ovat verovuodelta 2017.

Juttua ja otsikkoa täsmennetty 3.11.2019 kello 16.26. Tarkennettu, että laskelmissa ei ole kyse kaikista veroista vaan kaikista henkilöiltä kerätyistä suorista veroista.

Otsikkoa täsmennetty klo 19.37: Lisätty maininta välittömistä veroista.